b'\n_START_ARTICLE_\nEscriptura ideogr\xc3\xa0fica\n_START_PARAGRAPH_\nL\'escriptura ideogr\xc3\xa0fica \xc3\xa9s la representaci\xc3\xb3 de les paraules mitjan\xc3\xa7ant un car\xc3\xa0cter o conjunt de car\xc3\xa0cters que representen una idea. Est\xc3\xa0 derivada de la pictografia. Ambdues estan molt relacionades, per\xc3\xb2, hist\xc3\xb2ricament, l\'escriptura ideogr\xc3\xa0fica \xc3\xa9s posterior en el temps._NEWLINE_Cada s\xc3\xadmbol t\xc3\xa9 un significat \xc3\xbanic. D\'aquesta manera, el sol podria ser representat com "#" i la lluna com ")" com a exemple; els car\xc3\xa0cters xinesos i els kanji japonesos s\xc3\xb3n ideogr\xc3\xa0fics._NEWLINE_L\'escriptura ideogr\xc3\xa0fica fa servir ideogrames, que s\xc3\xb3n un tipus de logograma que poden representar un objecte, una relaci\xc3\xb3 abstracta o b\xc3\xa9 una idea. En certs tipus d\'escriptura, com la xinesa, la japonesa o la nsibidi, determinats s\xc3\xadmbols representen paraules o idees completes, la qual cosa vol dir que la seva escriptura est\xc3\xa0 basada en ideogrames o idees gr\xc3\xa0fiques._NEWLINE_Els ideogrames solen formar-se per la combinaci\xc3\xb3 de pictogrames, car\xc3\xa0cters que indiquen una idea mitjan\xc3\xa7ant la seva representaci\xc3\xb3 gr\xc3\xa0fica._NEWLINE_Per exemple, en l\'escriptura xinesa, el pictograma \xe4\xba\xba (pronunciat ren) significa \'persona\' i \xc3\xa9s una representaci\xc3\xb3 deformada del perfil d\'un \xc3\xa9sser hum\xc3\xa0. Basant-se en aix\xc3\xb2, l\'ideograma \xe5\x9b\x9a (qi\xc3\xba) representa una persona dins d\'un requadre, i significa \'presoner\'. Altres exemples semblants s\xc3\xb3n \xe6\x9c\xa8 (mu), que significa \'arbre\', ja que en representa la forma, i \xe6\x9e\x97 (lin) en qu\xc3\xa8 es dibuixen dos arbres i s\'interpreta en catal\xc3\xa0 com a \'bosc\'.\n_START_SECTION_\nEscriptures mixtes\n_START_PARAGRAPH_\nLes escriptures \xc3\xadntegrament ideogr\xc3\xa0fiques s\xc3\xb3n rares; el m\xc3\xa9s com\xc3\xba \xc3\xa9s que els ideogrames es combinin amb un altre tipus de logograma que no representa directament idees o conceptes. Les escriptures ideogr\xc3\xa0fiques com l\'eg\xc3\xadpcia, la sum\xc3\xa8ria o la xinesa, r\xc3\xa0pidament van comen\xc3\xa7ar a utilitzar aquests signes per a grups d\'idees sem\xc3\xa0nticament relacionades o per a paraules amb un so similar, per\xc3\xb2 per a les quals era m\xc3\xa9s dif\xc3\xadcil crear un pictograma realista del concepte. _NEWLINE_Aquests fets van ser la causa que moltes d\'aquestes escriptures evolucionessin cap a principis de representaci\xc3\xb3 mixtes que deixaven de ser estrictament ideogr\xc3\xa0fiques.\n_START_SECTION_\nEmoticones\n_START_PARAGRAPH_\nLes emoticones, nascudes en la segona meitat del segle XX a Internet tamb\xc3\xa9 s\xc3\xb3n un sistema de signes ideogr\xc3\xa0fics.'